Այա Քեշ

Այա Ռեյչել Քեշ (, ), ամերիկացի դերասանուհի։ 2015 թվականին «Դու բոլորից վատն ես» կատակերգական հեռուստասերիալում որպես լավագույն դերասանուհի առաջադրվել է «Հեռուստատեսային քննադատների ընտրություն» մրցանակին։

Վաղ կյանք և կրթություն 
Քեշը բանաստեղծուհի և գրող Քիմ Ադոնիզիոյի ու բուդդայական ուսուցիչ Յուջին Քեշի դուստրն է և Ուիմբլդոնի հաղթող Փոլին Բեթց Էդիի թոռնուհին։

Նա ավարտել է Սան Ֆրանցիսկոյում գտնվող Ռութ Ասավայի անվան արվեստի դպրոցը և Մինեսոտայի համալսարանում դերասանական վարպետության ծրագրով ստացել գեղարվեստի բակալավրի դիպլոմ։

Կարիերա

Հեռուստատեսություն 
Քեշը նկարահանվել է «Եղբայրություն», «Օրենք ու կարգ», «Օրենք ու կարգ։ Հատուկ կորպուս», «Օրենք ու կարգ։ Հանցավոր մտադրություն», «Գթասրտություն» և «Լուրեր» հեռուստասերիալներում։ 2011 թվականին Fox-ի «Լուսացույց» կատակերգական հեռուստասերիալում, որը տևել է մեկ եթերաշրջան, խաղացել է գլխավոր դերերից մեկը։ 2014 թվականին FX-ի «Դու բոլորից վատն ես» հեռուստասերիալում ստացել է համահաղորդավար Գրեթհեն Կաթլերի դերը։ Այդ շոում Քեշի դերասանական խաղը բարձր է գնահատվել, իսկ The A.V. Club կայքը երկրորդ եթերաշրջանի նրա խաղը անվանել է «2015 թվականի հեռուստատեսության լավագույն կատարում»։ 2020 թվականին միացել է «Տղաները» սերիալի դերասանական կազմին՝ ստանալով Շտորմֆրոնտ անվամբ սուպերհերոսուհու դերը։

Կինո 
Քեշի անունը հայտնվել է «Սիրային կազմ», «Սառած հույսերի երկիր», «Սկսել նորից» և «Երջանիկ տուն» ֆիլմերի տիտրերում։ «Ուոլ Սթրիթի գայլը» ֆիլմում նա խաղացել է Ջորդան Բելֆորթի ընթերակա Ջանեթի փոքրիկ դերը։ 2020 թվականին հեռարձակվել է նրա մասնակցությամբ «Վախեցրու ինձ» կատակերգական սարսափ ֆիլմը։

Թատրոն 
Քեշը մասնակցել է բազմաթիվ Օֆֆ-բրոդվեյական բեմադրություններին։ 2014 թվականին խաղացել է Զոի Կազանի «Տրուդին և Մաքսը սիրահարված են» պրեմիերային ներկայացումում։

Անձնական կյանք 
Քեշն ապրում է Նյու Յորքում։ 2012 թվականին ամուսնացել է Ջոշ Ալեքսանդրի հետ։

Ծանոթագրություններ

Արտաքին հղումներ 

Ամերիկացի հեռուստատեսային դերասանուհիներ
Ամերիկացի կինոդերասանուհիներ
21-րդ դարի դերասանուհիներ